अनुमति आवासीय की ली और चार प्लॉटों को जोड़कर बना लिया क्लब
राजीव गांधी प्रतिमा से लगे जय नगर में अवैध तरीके से बनाया गया सोलारिस क्लब रहवासियों के लिए बड़ी समस्या बन गया हैं। यहां चार आवासीय प्लॉटों को जोड़कर एक कमर्शियल क्लब बना लिया। संयुक्तिकरण के अलावा अन्य कई नियमों का उल्लंघन भी हुआ है। मामला कोर्ट तक पहुंच गया है। परेशान रहवासी इस मामले में अब रिजाइंडर भी लगाने की तैयारी में है।
रहवासियों का आरोप है कि प्लॉट मालिक ने गार्डन के साथ 62 बाय 66 के चार प्लॉट का बगैर इजाजत संयुक्तिकरण कर सोलारिस क्लब बनाया है। इन चार प्लॉट के लिए निगम से आवासीय निर्माण की इजाजत ली गई थी, लेकिन लैंड यूज कमर्शियल है। मामले में एक जनहित याचिका भी लगी है, हालांकि उस पर अभी किसी तरह का फैसला नहीं आया है। इस बीच क्षेत्र के ही निवासी ऋषिपाल सिंह इस मामले में इंटरविनर याचिका भी लगा रहे हैं। सिंह के मुताबिक क्लब में 35 कमरे, स्वीमिंग पूल, बैंडमिंटन कोर्ट और बेसमेंट भी बनाया है। हमारे खाली प्लॉटों पर पार्किंग की जाती है। जब भी रहवासी विरोध करते हैं, तो राजनीतिक लोगों का नाम लिया जाता है।
चारों प्लॉट के लिए अलग-अलग इजाजत ली
प्लॉट मालिक रोमी सलूजा ने निगम से चारों प्लॉट के लिए अलग-अलग इजाजत ली है। कमर्शियल यूज का कोई जिक्र नहीं है। उच्च न्यायालय में मामला चल रहा है। नगर निगम और टाउन प्लानिंग की ओर से हाईकोर्ट में रिप्लाय भी दे दिया गया है। कोर्ट का फैसला जो भी होगा, हम वही करेंगे। - विष्णु खरे, भवन अधिकारी
ब्रिज, स्काय-वे और सब-वे के जरिए जोड़े हैं चार प्लॉट
क्लब मालिक रोमी सलूजा के मुताबिक चारों प्लॉट पर निर्माण की इजाजत मैंने अलग-अलग ली, लेकिन जब कोर्ट में पीआईएल लगी और केस चला तब संयुक्तिकरण खत्म कर चारों प्लॉट को अलग कर दिया। निगम से ब्रिज, सब-वे और स्काय-वे की इजाजत लेकर इनके जरिए अलग-अलग प्लॉट को जोड़ा है। किसी तरह से भी नियमों का उल्लंघन नहीं है।
राजीव गांधी चौराहे के पास अवैध तरीके से बनाया गया क्लब (इनसेट में)। इसके कारण सर्विस रोड पर वाहन होते हैं पार्क
hin_Deva hin_Deva hin_Deva hin_Deva hin_Deva hin_Deva hin_Deva hin_Deva